Trevor Noah met gesogte toekenning bekroonTrevor Noah (Foto: Facebook) Die Suid-Afrikaans gebore komediant Trevor Noah is Sondagaand met ŉ Creative Arts Emmy-toekenning bekroon. Dié spogtoekennings is by die Microsoft-teater in Los Angeles in die VSA uitgedeel. Die Creative Arts Emmys vereer tegniese en ander soortgelyke prestasies in die Amerikaanse televisiebedryf. Die keur in niefiksie, verskeidenheidsprogramme, werklikheidstelevisie en animasie kom in aanmerking hiervoor. Die toekennings staan teenoor die Primetime Emmy-toekennings wat uitgedeel word vir die beste programme wat in spitstye op televisie wys. Noah is tydens dié geleentheid met ŉ Emmy bekroon vir sy YouTube-dokumentêr, The Daily Show: Between the Scenes. Die komediant het gewen in die kategorie beste minireeks en het ander benoemdes soos onder meer Behind the Voice, Epic Rap Battles of History, Honest Trailers en The Star Wars Show uitgestof. Noah was besig met ŉ komedievertoning in Washington DC en kon nie self die geleentheid bywoon nie. Die komediant is nié vir ŉ toekenning benoem in die beste kletsprogram-kategorie vir die Primetime Emmys nie. Televisieprogramme wat as wenners geskitter het by vanjaar se toekennings sluit onder meer in Stranger Things (vyf toekennings), Westworld (vyf toekennings), Saturday Night Live (vyf toekennings) en Big Little Lies (drie toekennings). The Crown, die gewilde reeks wat die lewe van Elizabeth II op die troon in Engeland uitbeeld, het ook twee toekennings gekry. Vir ŉ volledige lys wenners, besoek die Creative Arts Emmys se webwerf.